Kruis van Liefde | Naledi
Tuis/Nuwe Vrystellings, Topverkopers/Kruis van Liefde
Die lyding van Jesus as voorspel tot sy opstanding is die spil waarom die Christelike Evangelie draai. Die Paasgebeure is egter tot nog toe betreklik selde in die Afrikaanse poësie vergestalt, veral vir die gewone leser.
Kruis van liefde is 'n bundel toeganklike Paasgedigte of -liedtekste deur twee gevestigde Afrikaanse digters, Hans du Plessis en Bernard Odendaal (onderskeidelik die voormalige en huidige direkteur van die ATKV-Skryfskool van die Noordwes-Universiteit. Dit behels poësietekste oor die kruisiging self en sluit sewe afsonderlike verse oor Jesus se kruiswoorde in. Hulle staan ingebed in 'n toneelteks met dialoog tussen die "sondaar"-figure Barabas en Salome.
Die verse word op die gewone leser gerig en is so geskryf dat dele of die geheel daarvan oor die Paastyd met vrug deur gemeentes en skole in Paasvierings gebruik kan word. Die poësietekste is ook reeds op twee vlakke getoonset: deur Franco Prinsloo as 'n oratorium vir koor en ensemble, en deur Lizanne Barnard om as 'n musiekteaterstuk te dien.
Kruis van Liefde quantity
Hans du Plessis verwerf in 1975 'n doktorsgraad in Afrikaanse taalkunde aan Unisa. Sedert 1981 is hy professor vir Afrikaans en tree einde 2011 af as Direkteur van die ATKV-Skryfskool van die NWU. Hy was tot onlangs 'n navorsingsgenoot aan die NWU. Hy debuteer in 1978 as skeppende skrywer. Daarna verskyn nog ses digbundels, dertien prosawerke en verskeie verhoogstukke. Hy ontvang onder andere die CR Swart-prys vir tienertoneel, die ATKV-kinderboekprys, 'n erepenning van die Suid-Afrikaanse Akademie en die CBSA-prys vir Christelike literatuur. Hy is getroud met Magdaleen Potgieter en hulle het vier getroude seuns en nege kleinkinders.